Aandrang op Tottenham-borgskap laat ‘gevaarligte flikker’Daar is nog vele onbeantwoorde vrae oor die beoogde transaksie met Tottenham Hotspur. (Foto: SAT) SA Toerisme (SAT) se aandrang om voort te gaan met die Tottenham Hotspur-borgskap ten spyte van oorweldigende openbare teenkanting en besware, laat meer “gevaarligte flikker”. “Die vraag bly staan, hoekom is SAT se raad so vasbeslote om voort te gaan met hierdie transaksie van R1 miljard en wie is werklik bestem om voordeel hieruit te trek?” wil Manny de Freitas, DA-LP en die party se woordvoerder oor toerisme, weet. Die beoogde borgskap het oënskynlik al gelei tot die bedanking van drie SAT-raadslede en na aanleiding van die presidensie se beswaar het die parlementêre portefeuljekomitee oor toerisme ’n marathon-vergadering gehou waar dit bevestig is dat hierdie borgskap ŉ swak besteding van geld is. “Die SAT-raad kan nie toegelaat word om met hierdie onverantwoordelike projek voort te gaan nie.” Michal Groenewald, VF Plus-LP en woordvoerder oor toerisme, meen SAT se volharding met sy plan vir die borgskap is verregaande. “Die feit dat die voorsitter van SAT, Thozamile Botha, dit onomwonde stel dat hulle voortgaan met die proses ten spyte van wye teenkanting, selfs van die presidensie, spreek van matelose arrogansie. “Suid-Afrikaners oor die spektrum heen het die afgelope twee weke luidkeels te kenne gegee dat hulle siek en sat is vir SAT se planne om hul swaar verdiende belastinggeld aan ŉ sinnelose borgskap te bestee.” Volgens Groenewald is dit ook bekend dat ŉ konsortium tans besig is om ŉ aanbod voor te berei om die klub te koop en die moontlikheid bestaan dus dat Tottenham Hotspur binnekort nuwe eienaars sal hê. “Om in hierdie omstandighede enigsins verder tyd, geld of energie aan die projek te bestee, is irrasioneel. “SAT se optrede wys dat hy skynbaar glo hy kan nie verantwoordbaar gehou word vir die roekelose besteding van belastinggeld nie.” Die VF Plus het gesê hy sal in ŉ skrywe aan die minister van finansies, Enoch Godongwana, eis dat SAT beveel word om die borgskapproses te staak en om streng beheer oor enige projekbesteding van dié entiteit uit te oefen.